{{Partio de i Vèneti Partio dei Veneti El Partìo de i Vèneti o Partito dei Veneti , el xe un partìo pułitego vèneto. El partìo el xe nasesto el 9 de avrił del 2019 e el xe formà da l'union de 10 partìi e movimenti independentisti e aotonomisti vèneti, pì altre łiste e reti sìveghe łocałi. El se ga prexentà a łe ełesion rejonałi vènete del 2020, co Antonio Guadagnini cofà candidà Presidente de Rejon. L'aspira ad èsar el pì grando partìo independentista e aotonomista teritoriałe del Vèneto. I partìi e movimenti che i ło forma i xe: Independensa Vèneta, Semo Vèneto, Grupo Chiavegato, Grande Nord Vèneto, Rete 22 de Otobre, Vèneto Stato,Projeto Vèneto Autònomo, Bełun Autònoma Rejon Dołomiti, Prima el Vèneto e Pòpoło de San Marco. El 12 de łujo del 2018 Independensa Vèneta e Semo Vèneto, a Pałaso Fero Fini , i fa on manifesto de acordo par corar insenbre a łe ełesion comunałi del 2019 e inpenjarse a unir el fronte independentista vèneto par łe ełesion vènete del 2020. Dapò mezi de diàłogo e discusion co partii venetisti, IV e SV i se acorda co altri partii e el 9 de avrił del 2019 i sincue partii independentisti e autonomisti vèneti Independensa Vèneta, Semo Vèneto, Grupo Chiavegato, Vèneto Stato,Projeto Vèneto Autònomo i se unise inte el Partio de i Vèneti. El coordenador el deventa el Giacomo Mirto e el vixe-coordenador Daniele Visentin. Fra el 7 e el 16 de majo łe vien fate łe prime asenblee pùbleghe par prexentar el novo partio inte łe provinsie vènete. Inte el scumisio de otobre, se unise al PdV altri cuatro partii: Grande Nord Vèneto, Rete 22 de Otobre, Vèneto Stato,Bełun Autònoma Rejon Dołomiti e Prima el Vèneto. Łe sigle de l'union łe deventa nove. El 19 de otobre el Partio dei Vèneti organixa ona al Palageox de Padoa par łansar in canpo el novo partio, che co i so pì de 1500 partesipanti, el sorprende łe spetatìe. Par ła el se unise al PdV on altro novo partio, el Pòpoło de San Marco, e cusìta i partii unìi i deventa 10. Fra otobre e novenbre, co ła crésita del partio, i vien reorganixài i novi coordinamenti provinsiai, oncora e senpre pì radicài inte el teritorio. El 30 de novenbre ghe xe, in contenporanea inte łe provinsie del Vèneto, łe asenblee provinsiai del Partio de i Vèneti, che łe rixulta co pì de 2000 parsone prexenti. El 21 fevraro del 2020 el Pòpoło de San Marco el va fora dal PdV par devergense sol candidà presidente. El 12 de fevrer el Partio dei Veneti anunsa ła candidatura a mariga de Venesia del famoxo fioxofo Stefano Zecchi, sostenjùa anca da numaroxe asosiasion venesiane, cofà “Gruppo WSM”, "Europa Veneta" e “Cittadini Non Distratti ONLUS”, che łe intra inte el PdV. A'l programa del PdV par łe comunai de Venesia i judarà anca famoxe parsone cofà Philippe Daverio, Marco Tutino, Gabriele Lavia, Piergiorgio Odifreddi e Vera Slepoj, sostenjedori del partio. El "Partio dei Veneti" el ciapa drento pułìdeghi e ełetori de tante aree, unìi dal fin de rivar al auto-goerno, de l'independensa e de ła tuteła de ła cultura e de ła łéngua vèneta e de i intaresi del popoło vèneto. El primo fin del Partio dei Veneti el xe cheło de rivar a na pì granda autonomìa par el Vèneto, co ła piena mesa in ato del articoło 2 del Statudo de ła Rejon Vèneto: Co ła desentrasion aministradiva, el ponta anca a pì autonomia par i comuni, łe comunidà montane, i conprensori e łe provinsie, co pì granda atension par i teritori spesiałi e łe xone montane .